НАСОКИ (ЕС) 2021/830 НА ЕВРОПЕЙСКАТА ЦЕНТРАЛНА БАНКА

от 26 март 2021 година

относно статистиката на балансовите позиции и статистиката на лихвените проценти на парично-финансовите институции (ЕЦБ/2021/11)

УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,

като взе предвид Договора за функционирането на Европейския съюз, и по-специално член 127, параграф 2 от него,

като взе предвид Устава на Европейската система на централните банки и на Европейската централна банка, и по-специално членове 5.1, 12.1 и 14.3 от него,

като има предвид, че:

(1) За да изпълни задачите си съгласно Договорите, Европейската централна банка (ЕЦБ) изисква отчитането на статистическа информация относно баланса на сектор „Парично-финансови институции“ в държавите членки, чиято парична единица е еврото (наричани по-долу „държавите членки от еврозоната“). Тази информация предоставя на ЕЦБ пълна статистическа картина на паричната динамика в държавите членки от еврозоната, които се разглеждат като една икономическа територия. Необходима е също така и достатъчно подробна статистическа информация, за да се гарантира трайна аналитична полза от паричните агрегати и техните кореспондиращи позиции в еврозоната за извършване на макропруденциални и структурни анализи на равнището на Съюза.

(2) Събирането на статистическа информация от национални централни банки (НЦБ) следва да бъде хармонизирано в цялата еврозона. Съответно необходимо е да се установят общи правила за събиране и третиране на тази информация. Важно е да се гарантира, че тези правила не налагат необоснована тежест на отчетността върху НЦБ. Поради това НЦБ следва да отчитат тази статистическа информация на ЕЦБ, като използват статистическата информация, събрана в съответствие с Регламент (ЕС) 2021/379 на Европейската централна банка (ЕЦБ/2021/2) (1), Регламент (ЕС) № 1072/2013 на Европейската централна банка (ЕЦБ/2013/34) (2) и Регламент (ЕС) № 1074/2013 на Европейската централна банка (ЕЦБ/2013/39) (3). ЕЦБ може да използва статистическата информация, отчетена съгласно настоящите насоки, в съответствие с Регламент (ЕО) № 2533/9 на Съвета (4).

(3) Някои определения в Регламент (ЕО) № 2533/98 също са от значение за целите на отчитането съгласно настоящите насоки и поради това следва да се прилагат.

(4) От ПФИ, които са част от действителната съвкупност от отчетни единици, се изисква да отчитат статистическа информация, свързана с техните баланси, на националната централна банка (НЦБ) на държавата членка, в която са резиденти съгласно Регламент (ЕС) 2021/379 (ЕЦБ/2021/2). Поради това е необходимо да се определят форматите и процедурите, които НЦБ трябва да следват при отчитането на ЕЦБ на статистическа информация, извлечена от информацията, събрана от действителната съвкупност от отчетни единици и от собствените счетоводни баланси на НЦБ. В допълнение за целите на статистическата отчетност ЕЦБ следва да извлича статистическа информация от собствения си счетоводен баланс, кореспондираща на статистическата информация, извлечена от НЦБ от техните счетоводни баланси.

(5) ЕЦБ съставя статистика на агрегирания баланс на фондовете на паричния пазар (ФПП) и депозитни институции, различни от централни банки, за да позволи анализиране на паричната динамика според вида на ПФИ. За да извлече тези статистически данни за еврозоната и отделните държави членки от еврозоната, е необходимо ЕЦБ да събира от НЦБ статистическа информация за активите и пасивите на ФПП.

(6) С цел да гарантира, че статистическата информация за сектора на ПФИ, отчитана на ЕЦБ, е представителна за цялата съвкупност от отчетни единици на всяка държава членка от еврозоната, следва да бъдат установени общи правила за оценяване на генералната съвкупност на база на извадка за малки ПФИ, които са освободени от определени изисквания за отчетност в съответствие с член 9 от Регламент (ЕС) 2021/379 (ЕЦБ/2021/2) и в съответствие с член 4 от Регламент (ЕС) № 1072/2013 (ЕЦБ/2013/34). Поради същата причина следва да бъдат установени общи правила за оценяване на генералната съвкупност на база на извадка за ПФИ, които са избрани от НЦБ чрез извадка в съответствие с член 2 от Регламент (ЕС) № 1072/2013 (ЕЦБ/2013/34).

(7) За да анализира по-добре промените по отношение на кредитите, предоставени от ПФИ на нефинансови предприятия в еврозоната и в отделните държави членки от еврозоната, НЦБ следва да отчитат на ЕЦБ, когато е налична, статистическа информация за кредитите, предоставени от ПФИ на нефинансови предприятия, по икономическа дейност.

(8) За да се допълни анализът на промените в кредитирането в еврозоната и в отделните държави членки от еврозоната, НЦБ следва да предоставят на ЕЦБ информация за неусвоените кредитни линии на ПФИ, разбити по институционален сектор. За да подобрят трансграничната сравнимост, НЦБ следва да отчитат статистическа информация за неусвоените кредитни линии, които са в съответствие с определенията, установени в Регламент (ЕС) № 575/2013 на Европейския парламент и на Съвета (5) и Регламент (ЕС) 2016/867 на Европейската централна банка (ЕЦБ/2016/13) (6).

(9) ЕЦБ трябва да наблюдава трансмисията на паричната политика чрез промени в лихвените проценти, прилагани от ПФИ към депозитите и кредитите по отношение на домакинства и нефинансови предприятия. Поради това е необходимо да се определят форматите и процедурите, които НЦБ трябва да следват, за да отчитат тази информация на ЕЦБ в съответствие с Регламент (ЕС) № 1072/2013 (ЕЦБ/2013/34).

(10) Необходимо е Евросистемата да използва статистиката на индивидуалните балансови позиции и лихвени проценти на парично-финансовите институции, събрана съгласно Регламент (ЕС) 2021/379 (ЕЦБ/2021/2) и Регламент (ЕС) № 1072/2013 (ЕЦБ/2013/34), съответно за целите на паричната политика, финансовата стабилност и на макропруденциалната политика, както и за задачи, свързани с микропруденциалния надзор върху кредитните институции в държавите членки от еврозоната. Поради това от НЦБ следва да се изисква да отчитат на ЕЦБ необходимата статистика на индивидуалните балансови позиции и индивидуалните лихвени проценти на ПФИ.

(11) На 5 юни 2020 г. Управителният съвет одобри разширяване на групата от кредитни институции от еврозоната за предаването на ЕЦБ на индивидуални балансови позиции (7), чието редовно предаване започва по отношение на балансовата информация, отнасяща се за февруари 2021 г. За да се смекчи увеличената тежест на отчетността за НЦБ, породена от това разширяване, е уместно изискванията, свързани с предаването на информация за индивидуални балансови позиции за тези кредитни институции, да бъдат ограничени в сравнение с предаването на информация за индивидуални балансови позиции за кредитни институции, включени в групата преди нейното разширяване (основни институции).

(12) С цел да се допълни своевременният анализ на паричната и кредитна динамика е уместно ЕЦБ да получава информация за индивидуалните балансови позиции и индивидуалните лихвени проценти едновременно с националните агрегати за основните институции, чиято дейност обхваща значителен дял от съответните агрегатни показатели. За да се избегнат прекъсвания в динамичните редове на индивидуалните балансови позиции и индивидуалните лихвени проценти и за да се осигури непрекъснато покритие на националните агрегати на основни институции, е уместно новата кредитна институция, възникнала в резултат на сливане, придобиване или друго корпоративно преобразуване, включващо една или повече основни институции, да бъде сама по себе си основна институция. Когато държава членка приема еврото, е необходимо да се идентифицира кои от резидентните кредитни институции следва да бъдат основни институции за целите на своевременния анализ на паричната и кредитна динамика в тази държава членка, вземайки предвид също така тежестта на отчетността за съответната НЦБ.

(13) Съгласно член 12.1 от Устава на Европейската система на централните банки и на Европейската централна банка (наричан по-долу „Уставът на ЕСЦБ“) Управителният съвет може да реши да делегира някои правомощия на Изпълнителния съвет. В съответствие с общите принципи за делегиране, разработени и потвърдени от Съда на Европейския съюз, делегирането на правомощия за вземане на решения следва да бъде ограничено, пропорционално и основано на конкретни критерии. Съответно, уместно е да се предвиди, че когато Управителният съвет или Изпълнителният съвет предоставя или оттегля разрешение за НЦБ да прилагат определен праг за балансите на кредитни институции от еврозоната, за които се отчитат индивидуални данни на ЕЦБ, те следва да преценят дали такова прилагане би довело до непропорционална тежест на отчетността за тези НЦБ.

(14) ЕЦБ поддържа регистъра на данни за институциите и филиалите (наричан по-долу „RIAD“), представляващ централен регистър с референтни данни за институционалните единици от значение за целите на статистиката. Референтните данни за ПФИ и информацията за кредитните институции от еврозоната, за които се отчитат данни за индивидуалните балансови позиции или индивидуалните лихвени проценти от НЦБ, се съхраняват в RIAD в съответствие с Насоки (ЕС) 2018/876 на Европейската централна банка (ЕЦБ/2018/16) (8). Затова е уместно да се посочи информацията, която се изисква от НЦБ да въведат и актуализират в RIAD по отношение на кредитните институции от еврозоната, за които се отчитат данни за индивидуалните балансови позиции или индивидуалните лихвени проценти.

(15) За да се намали общата тежест на отчетността, статистическата информация, събрана съгласно Регламент (ЕС) 2021/379 (ЕЦБ/2021/2), се използва за редовното изчисляване на резервната база на кредитните институции, за които се прилага системата на минимални резерви на ЕЦБ, в съответствие с Регламент (ЕС) 2021/378 на Европейската централна банка (ЕЦБ/2021/1) (9). За да изготвя ЕЦБ статистика за разбивката на агрегираната резервна база по видове задължения, е необходимо НЦБ да отчитат на ЕЦБ статистическа информация за резервната база на кредитните институции за отделните държави членки от еврозоната. Необходимо е също така ЕЦБ да събира статистическа информация за макросъотношението, за да наблюдава целесъобразността на стандартното приспадане, посочено в член 5 от Регламент (ЕС) 2021/378 (ЕЦБ/2021/1).

(16) Паричните агрегати на еврозоната и техните кореспондиращи позиции се извличат основно от балансовите данни на ПФИ, събрани съгласно Регламент (ЕС) 2021/379 (ЕЦБ/2021/2). Паричните агрегати на еврозоната обаче включват не само парични задължения на ПФИ, но също парични задължения на Централно държавно управление и на пощенските джиро институции, които не принадлежат на сектор „Централно държавно управление“. Затова е необходимо да се отчита на ЕЦБ статистическа информация за пощенските джиро институции, които приемат депозити от непарични финансови институции — резиденти на еврозоната в съответствие с Регламент (ЕС) № 1074/2013 (ЕЦБ/2013/39). По същата причина е необходимо да се отчита на ЕЦБ статистическа информация за паричните задължения на Централно държавно управление и притежаваните от Централно държавно управление парични средства в брой и ценни книжа, емитирани от ПФИ от еврозоната. Съответно следва да бъдат определени форматите и процедурите за отчитане на такава информация на ЕЦБ.

(17) За да се подпомогне анализът на структурата и промените в банковия сектор в еврозоната, НЦБ следва да отчитат структурни финансови индикатори на кредитни институции в съответствие с образците, посочени в настоящите насоки. За да се намали тежестта на отчетността, НЦБ следва да имат възможност със съгласието на ЕЦБ да предоставят информация в алтернативни източници на данни, които могат да бъдат използвани от ЕЦБ, за да извличат необходимите индикатори.

(18) Регламент (ЕС) 2019/2033 на Европейския парламент и на Съвета (10) изменя, наред с другото, определението на „кредитна институция“ в Регламент (ЕС) № 575/2013, за да включва системни инвестиционни посредници, които не са ПФИ, доколкото тези посредници не извършват дейности, съответстващи на общите стандарти, определения и класификации за статистическата класификация на депозитни институции. Следователно Регламент (ЕС) 2021/379 (ЕЦБ/2021/2) разграничава в обхвата на действителната съвкупност от отчетни единици кредитни институции, класифицирани в сектора на ПФИ, от кредитни институции, които са НПФИ. За да наблюдава ЕЦБ ефективно дейностите на кредитните институции, е необходимо информацията, събрана от НЦБ от кредитни институции, които са НПФИ съгласно Регламент (ЕС) 2021/379 (ЕЦБ/2021/2), да се предава на ЕЦБ.

(19) За да се гарантира точността и качеството на статистическата информация, събирана от ЕЦБ, е необходимо да се предвиди наблюдение, проверка и, когато е уместно, ревизия на отчитаната от НЦБ статистическа информация. По същите причини НЦБ следва да представят обяснения на ЕЦБ за ревизии, които значително подобряват отчитаната статистическа информация, или когато това бъде поискано от ЕЦБ.

(20) Член 5 от Устава на ЕСЦБ, заедно с член 4, параграф 3 от Договора за Европейския съюз предполага, че държави членки, чиято парична единица не е еврото (наричани по-долу „държави членки извън еврозоната“), които планират да приемат еврото, следва да разработят и приложат мерки за събирането на статистическата информация, необходима за изпълнение на изискванията за статистическа отчетност на ЕЦБ при подготовката за приемане на еврото. Съответно прилагането на настоящите насоки може да бъде разширено спрямо НЦБ на държави членки извън еврозоната за определен референтен период, когато това е уместно. В допълнение за целите на предоставяне на възможност на ЕЦБ да получи подробен преглед на събраната статистическа информация и да извърши съответен анализ, от НЦБ на държави членки извън еврозоната, които приемат еврото, следва да се изисква да предоставят на ЕЦБ статистическа информация, обхващаща определен период преди тяхното приемане на еврото и тяхното присъединяване към Съюза.

(21) За да може ЕЦБ да изпълнява задачите си, е уместно НЦБ да отчитат изискуемата статистическа информация до определени дати. За тази цел и за да се даде допълнителна яснота на НЦБ, е уместно НЦБ също да се отчитат в съответствие с календара за отчетността, съобщаван на НЦБ от ЕЦБ.

(22) Следва да бъдат определени общи правила за публикуването от НЦБ на статистическа информация за баланси на ПФИ, която се отчита съгласно настоящите насоки, за да се гарантира добре организирано оповестяване на свързаните с това ключови чувствителни към пазарната конюнктура агрегати.

(23) Уместно е да се предвиди за всички НЦБ общ метод за предаване на статистическа информация, отчитана на ЕЦБ. В съответствие с това следва да бъде съгласуван и определен от ЕСЦБ хармонизиран формат за електронно предаване.

(24) Необходимо е да се създаде процедура за ефективно извършване на технически изменения в приложенията към настоящите насоки, при условие че такива изменения не променят заложената концептуална рамка и не засягат тежестта на отчетността. Съответно Изпълнителният съвет на ЕЦБ следва да има възможност да прави такива технически изменения и при прилагането на тази процедура следва да се вземат предвид становищата на Комитета по статистика на ЕСЦБ.

(25) За да се приложи решението на Управителния съвет, прието на 5 юни 2020 г., относно разширяването на статистиката на индивидуалните балансови позиции, е необходимо НЦБ да вземат предвид разширената група от кредитни институции от еврозоната за редовното предаване на ЕЦБ на статистика на индивидуалните балансови позиции от референтния период февруари 2021 г. Затова НЦБ следва да идентифицират кредитни институции, за които да се отчитат данни за индивидуалните балансови позиции и индивидуалните лихвени проценти в съответствие с обхвата на настоящите насоки. Тъй като Насоки ЕЦБ/2014/15 на Европейската централна банка (11) относно паричната и финансовата статистика продължават да се прилагат до 1 февруари 2022 г., е необходимо да се предвидят преходни изисквания за отчетност съгласно настоящите насоки до 1 февруари 2022 г. Необходимо е също така НЦБ да отчитат тази информация в съответствие с изискванията за срокове на настоящите насоки за този период.

(26) Освен това с оглед на измененията на определението за „кредитна институция“ в Регламент (ЕС) № 575/2013, които се прилагат от 26 юни 2021 г., е необходимо да се предвидят преходни изисквания за отчетност за НЦБ относно балансовите позиции на кредитни институции, които са НПФИ, за периода от 26 юни 2021 г. до 1 февруари 2022 г.

(27) За да се осигури ефективното събиране и анализ на статистическа информация, НЦБ следва да спазват разпоредбите на настоящите насоки от същата дата, от която се прилагат новите изисквания за отчетност в член 5 от Регламент (ЕС) 2021/379 (ЕЦБ/2021/2). Поради това настоящите насоки следва да се прилагат от 1 февруари 2022 г.,

ПРИЕ НАСТОЯЩИТЕ НАСОКИ:

РАЗДЕЛ 1

ПРЕДМЕТ И ОБХВАТ

Член 1 Предмет Настоящите насоки установяват изисквания за отчетност за НЦБ относно отчитаната статистическа информация за балансовите позиции и лихвените проценти на парично-финансовите институции (ПФИ), балансовите позиции на кредитни институции, които са НПФИ, минималните резерви и структурните финансови индикатори на кредитни институции, и статистическа информация за пощенските джиро институции и Централно държавно управление, необходими за съставянето на паричните агрегати и техните кореспондиращи позиции. По-специално настоящите насоки посочват информацията, която НЦБ отчитат на ЕЦБ, третирането на тази информация, честотата и времето на това отчитане, както и стандартите, които се прилагат за това отчитане.

Член 2 Определения За целите на настоящите насоки се прилагат определенията в член 2 от Регламент (ЕС) 2021/379 на Европейската централна банка (ЕЦБ/2021/2), член 1 от Регламент (ЕС) № 1072/2013 на Европейската централна банка (12) и член 1 от Регламент (ЕС) № 1074/2013 на Европейската централна банка (ЕЦБ/2013/39) (13). Прилагат се също така и следните определения: 1) „статистическа информация“ означава „статистическа информация“ съгласно определението в член 1, точка 11 от Регламент (ЕО) № 2533/98 на Съвета (14); 2) „период за изготвяне“ означава периода между срока, предвиден съгласно настоящите насоки за отчитане на статистическа информация от НЦБ пред ЕЦБ, и крайния срок за получаване на данните от ЕЦБ; 3) „резервна база“ означава резервна база съгласно определението в член 2, точка 8 от Регламент (ЕС) 2021/378 (ЕЦБ/2021/1); 4) „период на поддържане“ означава период на поддържане съгласно определението в член 2, точка 10 от Регламент (ЕС) 2021/378 (ЕЦБ/2021/1).

РАЗДЕЛ 2

БАЛАНСОВИ ПОЗИЦИИ НА ПФИ

Член 3 Отчитана статистическа информация за балансови позиции на централни банки 1. НЦБ следва да отчитат на ЕЦБ следните балансови позиции на сектор „Централна банка“: а) непогасените суми в края на месеца, посочени в таблица 1 в част 2 от приложение I към Регламент (ЕС) 2021/379 (ЕЦБ/2021/2), с изключение на следното: i) задължения по депозити, отчитани само от кредитни институции, спрямо които се прилагат изискванията за задължителни резерви; ii) вътрешногрупови позиции; iii) синдикирани кредити; iv) позиции на условно обединение на парични средства; v) емитирани акции/дялови единици във ФПП; vi) разбивки по матуритет на кредити, деноминирани в евро, към нефинансови предприятия; vii) разбивки по матуритет и предназначение на кредита за кредити, деноминирани в евро, към домакинства и нетърговски организации, обслужващи домакинства; viii) собствено държани ценни книжа; б) непогасените суми в края на тримесечието, посочени в таблици 2, 3 и 4 в част 3 от приложение I към Регламент (ЕС) 2021/379 (ЕЦБ/2021/2); в) непогасените суми в края на месеца и в края на тримесечието, посочени в таблица 1 в част 1 от приложение II към настоящите насоки на базата на най-добрата оценка, когато данните са налични; г) непогасените суми в края на тримесечието, посочени в таблица 3 в част 1 от приложение II към настоящите насоки. 2. НЦБ следва да отчитат на ЕЦБ следната статистическа информация за корекции от преоценки на сектор „Централна банка“: а) месечните корекции от преоценки, посочени в таблица 1А в част 4 от приложение I към Регламент (ЕС) 2021/379 (ЕЦБ/2021/2), с изключение на: i) вътрешногрупови позиции; ii) синдикирани кредити; iii) позиции на условно обединение на парични средства; iv) емитирани акции/дялови единици във ФПП; v) разбивки по матуритет за кредити, деноминирани в евро, към нефинансови предприятия; vi) разбивки по матуритет и предназначение на кредита за кредити, деноминирани в евро, към домакинства и нетърговски организации, обслужващи домакинства; vii) собствено държани ценни книжа; б) тримесечни корекции от преоценки, посочени в таблица 2А в част 4 от приложение I към Регламент (ЕС) 2021/379 (ЕЦБ/2021/2); в) месечните и тримесечните корекции от преоценки, посочени в таблица 1 в част 1 от приложение II към настоящите насоки на базата на най-добрата оценка, когато данните са налични; г) тримесечни корекции от преоценки, посочени в таблица 3 в част 1 от приложение II към настоящите насоки. 3. НЦБ следва да отчитат на ЕЦБ следната статистическа информация за корекции от прекласификации на сектор „Централна банка“: а) месечните корекции от прекласификации по отношение на всяка позиция за непогасена сума, отчетена съгласно параграф 1, буква а). б) тримесечните корекции от прекласификации по отношение на всяка позиция за непогасена сума, посочена в таблица 2 в част 3 от приложение I към Регламент (ЕС) 2021/379 (ЕЦБ/2021/2) с изключение на позициите, които се отнасят за разбивки на кредити по остатъчни матуритети; в) месечните и тримесечните корекции от прекласификации, посочени в таблица 1 в част 1 от приложение II към настоящите насоки на базата на най-добрата оценка, когато данните са налични; г) тримесечните корекции от прекласификации, посочени в таблица 3 в част 1 от приложение II към настоящите насоки. 4. НЦБ извличат статистическата информация, отчитана съгласно настоящия член, от счетоводните си системи в съответствие с таблиците достъпни на уебсайта на ЕЦБ (15), които предоставят сравнение между статистическите и счетоводните балансови позиции, и по-специално прилагат следното: а) за счетоводни статии 9.5 „Други вътрешни за Евросистемата вземания (нето)“ и 10.4 „Други вътрешни за Евросистемата задължения (нето)“ НЦБ следва да идентифицират активите отделно от пасивите и да ги отчитат на брутна база; б) когато счетоводна статия 14 „Сметки за преоценка“ се отчита на брутна база за счетоводни цели, за статистически цели НЦБ я отчитат на нетна база; в) когато НЦБ преоценяват портфейлите си от ценни книжа на месечна база или по-често за вътрешни цели съгласно посоченото в член 9, параграф 2 от Насоки (ЕС) 2016/2249 на Европейската централна банка (ЕЦБ/2016/34) (16), тези преоценки се отразяват на месечна база в статистическата информация, отчетена съгласно параграф 2; г) без да се засягат оценките, прилагани за счетоводни цели, НЦБ прилагат една от следните оценки за отчитането на притежавани и емитирани ценни книжа: i) пазарни оценки, както са посочени в параграф 38 от глава 7 от приложение А към Регламент (ЕС) № 549/2013 на Европейския парламент и на Съвета (17); или ii) счетоводни оценки в съответствие с хармонизираните счетоводни правила в член 9 от Насоки (ЕС) 2016/2249 (ЕЦБ/2016/34), когато счетоводните оценки не се отклоняват значително от пазарната стойност. 5. Статистическата информация по отношение на баланса на ЕЦБ, посочена в настоящия член, се предоставя от съответното структурно звено на ЕЦБ на генерална дирекция „Статистика“ на ЕЦБ. 6. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Статистическа информация за корекции от прекласификации и от преоценки се отчита в съответствие с приложение I към настоящите насоки.

Член 4 Отчитана статистическа информация за балансови позиции на други ПФИ 1. НЦБ следва да отчитат на ЕЦБ следните балансови позиции на други ПФИ: а) непогасените суми в края на месеца, посочени в таблица 1 в част 2 от приложение I към Регламент (ЕС) 2021/379 (ЕЦБ/2021/2) с изключение на задължения по депозити, отчитани само от кредитни институции, спрямо които се прилагат изискванията за задължителни резерви; б) непогасените суми в края на тримесечието, посочени в таблици 2, 3 и 4 в част 3 от приложение I към Регламент (ЕС) 2021/379 (ЕЦБ/2021/2); в) непогасените суми в края на месеца по секюритизации и други прехвърляния на кредити, посочени в таблица 5б в част 5 от приложение I към Регламент (ЕС) 2021/379 (ЕЦБ/2021/2); г) непогасените суми в края на месеца и в края на тримесечието, посочени в таблица 2 в част 1 от приложение II към настоящите насоки, доколкото има налични данни, включително на базата на най-добрата оценка, когато данните са налични; д) непогасените суми в края на тримесечието, посочени в таблица 3 в част 1 от приложение II към настоящите насоки, доколкото има налични данни, включително на базата на най-добрата оценка, когато данните са налични. 2. НЦБ отчитат на ЕЦБ следната статистическа информация за корекции от преоценки на други ПФИ: а) месечните корекции от преоценки, посочени в таблица 1А в част 4 от приложение I към Регламент (ЕС) 2021/379 (ЕЦБ/2021/2); б) месечните корекции от преоценки, посочени в таблица 5б в част 5 от приложение I към Регламент (ЕС) 2021/379 (ЕЦБ/2021/2); в) тримесечните корекции от преоценки, посочени в таблица 2А в част 4 от приложение I към Регламент (ЕС) 2021/379 (ЕЦБ/2021/2); г) месечните и тримесечните корекции от преоценки, посочени в таблица 2 в част 1 от приложение II към настоящите насоки на базата на най-добрата оценка, когато данните са налични; д) тримесечните корекции от преоценки, посочени в таблица 3 в част 1 от приложение II към настоящите насоки на базата на най-добрата оценка, когато данните са налични. 3. НЦБ отчитат на ЕЦБ следната статистическа информация за корекции от прекласификации на други ПФИ: а) месечни корекции от прекласификации по отношение на всяка позиция за непогасена сума, отчетена съгласно параграф 1, буква а); б) месечните корекции от прекласификации по отношение на всяка позиция за непогасена сума, отчетена съгласно параграф 1, буква в); в) тримесечните корекции от прекласификации по отношение на всяка позиция за непогасена сума, посочена в таблица 2 в част 3 от приложение I към Регламент (ЕС) 2021/379 (ЕЦБ/2021/2), с изключение на позициите, които се отнасят до разбивки на кредити по остатъчни матуритети; г) месечните и тримесечните корекции от прекласификации, посочени в таблица 2 в част 1 от приложение II към настоящите насоки на базата на най-добрата оценка, когато данните са налични; д) тримесечните корекции от прекласификации, посочени в таблица 3 в част 1 от приложение II към настоящите насоки на базата на най-добрата оценка, когато данните са налични. 4. НЦБ отчитат на ЕЦБ статистическата информация за месечни нетни прехвърляния на кредити, както е посочено в таблица 5а в част 5 от приложение I към Регламент (ЕС) 2021/379 (ЕЦБ/2021/2). 5. НЦБ отчитат на ЕЦБ, ако е налична, следната статистическа информация за обслужвани от НПФИ кредити, които са секюритизирани или прехвърлени по друг начин от ПФИ: а) непогасените суми в края на месеца на обслужвани от НПФИ кредити, както е посочено в таблица 1 в част 2 от приложение II към настоящите насоки; б) месечните финансови трансакции на непогасените суми на обслужвани от НПФИ кредити, без въздействието на прехвърлянията на кредити, както е посочено в таблица 1 в част 2 от приложение II към настоящите насоки. 6. НЦБ отчитат нетни прехвърляния, непогасени суми, корекции от преоценки и корекции от прекласификации, както е посочено в таблица 2 в част 2 от приложение II към настоящите насоки, когато НЦБ са инструктирали ПФИ да включват в отчитането по блок 1 от таблици 5а и 5б в част 5 от приложение I към Регламент (ЕС) 2021/379 (ЕЦБ/2021/2) кредити, прехвърлени от ПФИ, когато друга местна ПФИ действа като предоставящо услуги лице, в съответствие с приложение I, част 5, раздел 2.3 от Регламент (ЕС) 2021/379 (ЕЦБ/2021/2). 7. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Статистическа информация за корекции от прекласификации и от преоценки се отчита в съответствие с приложение I към настоящите насоки. Когато е приложимо, статистическата информация, отчитана съгласно настоящия член, следва да бъде оценявана като генерална съвкупност на база на извадката в съответствие с член 8.

Член 5 Отчитана статистическа информация за балансови позиции на фондове на паричния пазар (ФПП) 1. НЦБ отчитат на ЕЦБ статистическа информация за непогасените суми в баланси на ФПП в края на тримесечието, посочени в таблици 1 и 2 в част 3 от приложение II към настоящите насоки. 2. НЦБ отчитат на ЕЦБ статистическа информация за тримесечните корекции от преоценки, посочени в таблица 1 в част 3 от приложение II към настоящите насоки. Когато е предоставена дерогация съгласно член 9, параграф 6 от Регламент (ЕС) 2021/379 (ЕЦБ/2021/2) на някои или на всички ФПП по отношение на отчитането на корекции от преоценки, НЦБ предоставят информация на база на най-добрата приблизителна оценка, когато сумите са значителни. 3. НЦБ отчитат на ЕЦБ статистическа информация за тримесечните корекции от прекласификации, посочени в таблица 1 в част 3 от приложение II към настоящите насоки. 4. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Статистическа информация за корекции от прекласификации и корекции от преоценки се отчита в съответствие с приложение I към настоящите насоки. Когато е приложимо, статистическата информация, отчитана съгласно настоящия член, следва да бъде оценена като генерална съвкупност на база на извадката в съответствие с член 8.

Член 6 Отчитана статистическа информация за неусвоени кредитни линии на ПФИ 1. НЦБ отчитат на ЕЦБ на тримесечна база следната статистическа информация за сумите на неусвоени кредитни линии, отпуснати от други ПФИ: а) непогасените суми, посочени в таблица 1 в част 4 от приложение II към настоящите насоки, относно баланса в края на месеца за всеки месец от тримесечието; или б) непогасените суми, посочени в таблица 1 в част 4 от приложение II към настоящите насоки, относно баланса в края на месеца за последния месец от тримесечието. За целите на първа алинея НЦБ отчитат статистическа информация, когато е налична фактическа информация. Когато не е налична фактическа информация, НЦБ отчитат оценки. 2. НЦБ отчитат на ЕЦБ статистическа информация за корекции от прекласификации по отношение на всяка непогасена сума, отчитана съгласно параграф 1, на база на полагане на максимални усилия. 3. НЦБ отчитат статистическа информация за неусвоени кредитни линии на ПФИ с посочване на едното или на двете от следните, когато е възможно: а) „задбалансова стойност“ съгласно определението в приложение IV към Регламент (ЕС) № 2016/867 (ЕЦБ/2016/13); б) „неусвоени кредитни улеснения“, класифицирани като позиции със среден риск, позиции със среден/нисък риск и позиции с нисък риск, както е посочено в приложение I от Регламент(ЕС) № 575/2013. Когато не отчитат статистическата информация с позоваване на първа алинея, букви а) и б), НЦБ отчитат тази статистическа информация с позоваване на съответните национални определения. 4. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Статистическа информация за корекции от прекласификации се отчита в съответствие с приложение I към настоящите насоки. Когато е приложимо, статистическата информация, отчитана съгласно настоящия член, следва да бъде оценена като генерална съвкупност на база на извадката в съответствие с член 8.

Член 7 Отчитана статистическа информация за кредити, отпуснати от ПФИ на нефинансови предприятия по икономическа дейност 1. В съответствие с част 5 от приложение II към настоящите насоки НЦБ отчитат на ЕЦБ, ако е налична, статистическа информация за непогасените суми в края на тримесечието на кредити, предоставени от ПФИ на нефинансови предприятия от еврозоната, разбити по икономическа дейност съгласно статистическата класификация на икономическите дейности в Съюза (NACE Rev. 2) (18). 2. НЦБ представят на ЕЦБ при поискване обяснения относно въздействието на прекласификации на непогасени суми, отчитани съгласно параграф 1, включително корекции от прекласификации, отчитани съгласно член 4, параграф 3. 3. Статистическата информация, отчитана съгласно настоящия член, следва да бъде на агрегирана база и проверена в съответствие с член 30.

Член 8 Оценяване на генералната съвкупност на база на извадка на балансови позиции на ПФИ 1. Когато предоставят дерогации на ПФИ в съответствие с член 9, параграфи 1, 2, 4, 6 и 7 от Регламент (ЕС) 2021/379 (ЕЦБ/2021/2), НЦБ оценяват генералната съвкупност на база на извадка на статистическата информация, събрана съгласно този регламент, така че да представлява цялата съвкупност от отчетни единици за целите на съставянето на месечната и тримесечната статистическа информация, отчитана на ЕЦБ в съответствие с настоящия раздел. 2. Когато НЦБ оценяват генерална съвкупност на статистическа информация на база на извадка съгласно параграф 1, те прилагат най-малко едно от следните: а) за информация за липсващи разбивки се извличат оценки чрез прилагането на съотношения, базирани на подгрупа от действителната съвкупност от отчетни единици, която се счита за най-представителна за институции от опашката, както следва: i) НЦБ на държави членки, чийто дял в агрегирания баланс на ПФИ от еврозоната надвишава 2 %, определят тази подгрупа, така че общият баланс на лицата от подгрупата да не надвишава 35 % от националния агрегиран баланс на ПФИ; ii) НЦБ на държави членки, чийто дял в агрегирания баланс на ПФИ от еврозоната не надвишава 2 %, определят тази подгрупа, така че общият баланс на лицата от подгрупата да не надвишава 35 % от националния агрегиран баланс на ПФИ, освен ако оценяването на генералната съвкупност на база на извадка според този подход би довело до значителни разходи за НЦБ, в който случай НЦБ могат вместо това да приложат съотношения, основани на действителната съвкупност от отчетни единици; iii) изискванията да се определят подгрупи на действителната съвкупност от отчетни единици, посочени в подточки i) и ii), не се прилагат, когато балансите на институциите, на които са предоставени дерогации, не надвишават 1 % от националния агрегиран баланс на ПФИ. Вместо това в такива случаи НЦБ могат да прилагат съотношения, основани на действителната съвкупност от отчетни единици; б) при прилагането на буква а) институциите от опашката и подгрупата на действителната съвкупност от отчетни единици могат да се разделят допълнително на различни групи според вида на институцията; в) когато сумарният дял на дерогациите, предоставени на ФПП съгласно член 9, параграф 1 от Регламент (ЕС) 2021/379 (ЕЦБ/2021/2) надвиши 30 % от националния баланс на ФПП, НЦБ оценяват генералната съвкупност на база на извадка на статистическата информация, свързана с ФПП, отделно от депозитни институции и в съответствие с едно от следните: i) НЦБ използват статистическата информация, събрана от ФПП, на които не са предоставени дерогации съгласно член 9, параграф 1 от Регламент (ЕС) 2021/379 (ЕЦБ/2021/2), когато тази статистическа информация е достатъчно представителна за целите на оценяване на генералната съвкупност на база на извадка; ii) НЦБ извършват поне веднъж годишно оценка на баланса на сектора на ФПП от алтернативни източници на информация и я използват за основа на оценяване на генералната съвкупност на база на извадката, когато на всички ФПП са предоставени дерогации съгласно член 9, параграф 1 от Регламент (ЕС) 2021/379 (ЕЦБ/2021/2), или ако статистическата информация, събрана от ФПП, на които не са предоставени дерогации съгласно член 9, параграф 1 от Регламент (ЕС) 2021/379 (ЕЦБ/2021/2), не е достатъчно представителна за целите на оценяване на генералната съвкупност на база на извадка; г) когато статистическа информация е събрана съгласно Регламент (ЕС) 2021/379 (ЕЦБ/2021/2) с по-ниска честота или е с по-късен срок от статистическата информация, отчитана на ЕЦБ съгласно настоящите насоки, НЦБ оценяват статистическата информация за липсващите периоди чрез: i) повтаряне на информацията, когато резултатите са се оказали адекватни; или ii) прилагане на подходящи статистически способи за оценка, за да се вземат предвид всякакви тенденции или сезонни модели. За целите на букви а)—г) съотношенията или други междинни изчисления, използвани за оценяване на генерална съвкупност на база на извадка, могат да се извличат от информация, получена от надзорни органи, когато тази информация е съгласувана в достатъчна степен със статистическата информация, за която се оценява генерална съвкупност на база на извадка. 3. Когато са предоставили дерогация на ПФИ, съгласно член 9, параграф 7 от Регламент (ЕС) 2021/379 (ЕЦБ/2021/2), НЦБ оценяват генерална съвкупност на база на извадка чрез оценка на тримесечната статистическа информация, отчитана на ЕЦБ съгласно член 4, както следва: а) когато събират статистическа информация от ПФИ съгласно Регламент (ЕС) 2021/379 (ЕЦБ/2021/2) с честота, която е по-ниска от тримесечната, НЦБ могат да използват тази статистическа информация за целите на оценка на статистическата информация за липсващите периоди или да приложат подходящи статистически способи за оценка, за да се вземат предвид тенденциите или сезонните модели; б) когато събират статистическа информация от ПФИ съгласно Регламент (ЕС) 2021/379 (ЕЦБ/2021/2) на по-агрегирано равнище, НЦБ могат да използват тази статистическа информация за целите на оценка на статистическата информация, която се отчита пред ЕЦБ съгласно член 4, или да използват подходящи разбивки като основа за такива оценки; в) когато събират статистическа информация съгласно Регламент (ЕС) 2021/379 (ЕЦБ/2021/2) от ПФИ, която обхваща най-малко 80 % от депозитите, кредитите и притежаваните дългови ценни книжа, и акции/дялове на инвестиционни фондове общо от резиденти в държавата членка извън еврозоната, по отношение на които се прилага дерогацията, НЦБ оценяват отчитаната статистическа информация на тази основа; или г) когато оценяват статистическата информация, която се отчита въз основа на алтернативни източници, НЦБ извършват необходимите корекции, за да вземат предвид различните понятия и определения, прилагани съгласно Регламент (ЕС) 2021/379 (ЕЦБ/2021/2), в сравнение с прилаганите в тези алтернативни източници.

Член 9 Срокове 1. НЦБ отчитат на ЕЦБ месечната статистическа информация, посочена в настоящия раздел, до края на работното време на 15-ия работен ден след края на месеца, за който се отнася информацията, в съответствие с член 7, параграф 2 от Регламент (ЕС) 2021/379 (ЕЦБ/2021/2) и календара за отчетност, посочен в член 32. 2. НЦБ отчитат на ЕЦБ тримесечната статистическа информация, посочена в настоящия раздел, до края на работното време на 28-ия работен ден след края на тримесечието, за което се отнася информацията, в съответствие с член 7, параграф 3 от Регламент (ЕС) 2021/379 (ЕЦБ/2021/2) и календара за отчетност, посочен в член 32.

Член 10 Ревизии 1. НЦБ могат да ревизират статистическата информация, отчитана съгласно настоящия раздел, както следва: а) ревизии на последната и предходната месечна статистическа информация, отчетена съгласно членове 3 и 4, могат да бъдат предоставяни на ЕЦБ по всяко време; б) ревизии на последната тримесечна статистическа информация, отчетена съгласно членове 3 и 4, могат да бъдат предоставяни на ЕЦБ по всяко време; в) ревизии на статистическата информация, отчетена съгласно членове 3 и 4, различни от ревизиите, посочени в букви а) и б), могат да бъдат предоставени на ЕЦБ извън месечния период за изготвяне; г) ревизии на статистическата информация, отчетена съгласно членове 5—7, могат да бъдат предоставяни на ЕЦБ по всяко време. След като уведомят ЕЦБ, НЦБ могат да ревизират статистическата информация, посочена в буква в), по време на месечния период за изготвяне, ако ревизиите значително подобряват качеството на статистическата информация. ЕЦБ може да обработва тези ревизии след този месечен период за изготвяне. ЕЦБ информира съответната НЦБ, когато обработването на тези ревизии е отложено до края на месечния период за изготвяне. 2. НЦБ представят на ЕЦБ при поискване обяснения за ревизии, предоставени съгласно параграф 1. НЦБ представят на ЕЦБ обяснения и в следните два случая: а) НЦБ представят обяснения за ревизии от най-малко 5 милиарда евро (в абсолютна стойност), като представят тези обяснения едновременно с ревизиите и при всяко положение преди края на изготвянето на данните от ЕЦБ за този период за изготвяне; б) когато НЦБ предоставят ревизии по време на месечния период за изготвяне в съответствие с параграф 1, втора алинея, обясненията се представят в момента на отчитане. Обяснения, представени съгласно първа алинея, указват дали ревизиите, които засягат отчитаните редове, са окончателни или могат да подлежат на допълнителна ревизия.

РАЗДЕЛ 3

ЛИХВЕНИ ПРОЦЕНТИ НА ПФИ

Член 11 Отчитана статистическа информация за статистиката на лихвените проценти на ПФИ 1. НЦБ отчитат на ЕЦБ следната информация за лихвени проценти, прилагани от ПФИ за депозити и кредити по отношение на домакинства и нефинансови предприятия („лихвени проценти на ПФИ“): а) националната месечна статистическа информация относно непогасени суми и нов бизнес, посочена в допълнения 1 и 2 към приложение I към Регламент (ЕС) № 1072/2013 (ЕЦБ/2013/34); б) националната месечна статистическа информация относно нов бизнес, посочена в част 1 от приложение III към настоящите насоки. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Когато е приложимо, НЦБ следва да отчитат тази информация в съответствие с част 3 от приложение III към настоящите насоки. 2. НЦБ могат да предоставят дерогации по отношение на следните индикатори: а) индикатори 62—85 в таблици 3 и 4 от допълнение 2 към приложение I към Регламент (ЕС) № 1072/2013 (ЕЦБ/2013/34) по отношение на следното: i) лихва, прилагана за нефинансови предприятия; ii) бизнес обеми от обезпечени/гарантирани заеми, отпуснати на нефинансови предприятия; б) индикатори 37—54 в таблици 3 и 4 от допълнение 2 към приложение I към Регламент (ЕС) № 1072/2013 (ЕЦБ/2013/34), когато агрегираният обем на бизнес на национално равнище за кореспондиращата позиция, отнасящ се за индикатори 37—54 и обхващащ всички кредити, представлява по-малко от 10 % от общия обем на бизнес на национално равнище на сумата на всички заеми от същата по размер категория и по-малко от 2 % от обема на бизнес за категорията с еднакъв размер и с еднакъв първоначален период на фиксиране на лихвения процент на равнището на еврозоната. Дерогации, предоставени от НЦБ съгласно първата алинея, не засягат член 4 от Регламент (ЕС) № 1072/2013 (ЕЦБ/2013/34). 3. Когато дерогациите са предоставени съгласно параграф 2, посочените там прагове се проверяват от НЦБ на годишна база.

Член 12 Оценяване на генералната съвкупност на база на извадка на статистика на лихвените проценти на ПФИ 1. Когато статистическата информация за лихвените проценти на ПФИ, получена от НЦБ, не представлява действителната съвкупност от отчетни единици поради използването на извадка, НЦБ избират и поддържат извадката и извършват оценяване на генералната съвкупност на база на извадката за предоставените данни за новите обеми на бизнес, за да гарантират, че 100 % от съвкупността от отчетни единици е представена, както е посочено в част 2 от приложение III към настоящите насоки. 2. Когато НЦБ предоставят дерогации от изискванията за отчетност на статистиката на лихвените проценти на ПФИ в съответствие с член 4 от Регламент (ЕС) № 1072/2013 (ЕЦБ/2013/34) или член 11, параграф 2 от настоящите насоки, статистическата информация, отчетена съгласно член 11, параграф 1 от настоящите насоки, се пренася в липсващите месечни периоди, като се прилагат подходящи статистически способи за оценка, за да се вземат предвид тенденциите в информацията или сезонните модели.

Член 13 Срокове НЦБ отчитат на ЕЦБ статистическата информация, посочена в член 11, до края на работното време на 19-ия работен ден след края на месеца, за който се отнася информацията, в съответствие с член 3, параграф 4 от Регламент (ЕС) № 1072/2013 (ЕЦБ/2013/34) и календара за отчетност, посочен в член 32.

Член 14 Ревизии 1. НЦБ могат да ревизират статистическата информация, отчетена съгласно настоящия раздел, по всяко време, освен през съответния период за изготвяне, когато НЦБ могат да ревизират само статистическата информация, отчетена за предходния референтен период. След като уведомят ЕЦБ, НЦБ могат да ревизират статистическата информация, отчетена съгласно настоящия раздел, през съответния период за изготвяне, когато ревизиите значително подобряват качеството на статистическата информация. ЕЦБ може да обработва тези ревизии след периода на изготвяне. ЕЦБ информира съответната НЦБ, когато обработването на тези ревизии е отложено до края на месечния период за изготвяне. 2. НЦБ представят на ЕЦБ при поискване следните обяснения за ревизии, предоставени съгласно параграф1: а) обяснения за ревизии, които значително подобряват качеството на статистическата информация, отчетена на ЕЦБ; б) обяснения за ревизии на статистическа информация, отчетена на ЕЦБ за периоди преди предходния референтен месец. Обяснения, представени съгласно първата алинея, посочват дали ревизиите, които засягат отчитаните редове, са окончателни или могат да подлежат на допълнителна ревизия.

РАЗДЕЛ 4

ИНДИВИДУАЛНИ БАЛАНСОВИ ПОЗИЦИИ И ЛИХВЕНИ ПРОЦЕНТИ НА ПФИ

Член 15 Идентифициране на кредитни институции, за които се отчита индивидуална статистическа информация 1. НЦБ следва да отчитат статистическа информация, посочена в член 16, за кредитни институции, които са резиденти в държави членки от еврозоната, с изключение на следните: а) кредитни институции, които са НПФИ; б) институции от опашката; и в) кредитни институции, които имат общо активи равни на или под 100 милиона евро, когато Управителният съвет на ЕЦБ е предоставил разрешение на съответната НЦБ съгласно параграф 2. За целите на отчитане на статистическа информация на ЕЦБ съгласно член 16 съответната НЦБ може да отчита статистическа информация за групи от кредитни институции. Тези групи от кредитни институции се идентифицират от НЦБ след консултация с ЕЦБ. 2. Управителният съвет на ЕЦБ може да предостави разрешение за прилагане на прага, посочен в параграф 1, буква в), по искане на съответната НЦБ, когато тежестта на отчетността за тази НЦБ би била непропорционално засегната. Когато Управителният съвет на ЕЦБ счита, че тежестта на отчетността за тази НЦБ вече няма да бъде непропорционално засегната, може по искане на съответната НЦБ да отнеме това разрешение. 3. НЦБ вписват кредитните институции и групи от кредитни институции, посочени в параграф 1, в регистъра на данни за институциите и филиалите (RIAD), установен съгласно Насоки (ЕС) 2018/876 на Европейската централна банка (ЕЦБ/2018/16) (19). 4. НЦБ вписват кредитните институции и групи от кредитни институции, посочени в параграф 1, които са основни институции за целите на настоящия раздел, когато се прилага някое от следните условия: а) кредитната институция е член на групата от кредитни институции, за които са предадени индивидуални данни на ПФИ на ЕЦБ за референтния период януари 2021 г. в съответствие с член 17а, параграф 1 от Насоки ЕЦБ/2014/15; б) кредитната институция е нова кредитна институция, която възниква в резултат на сливане, придобиване или друго корпоративно преобразуване, включващо една или повече основни институции, което настъпва след влизането в сила на настоящите насоки; в) кредитната институция е резидент на държава членка, която приема еврото след влизането в сила на настоящите насоки, и е идентифицирана като основна институция от Управителния съвет на ЕЦБ след консултация с Комитета по статистика. Когато идентифицира основни институции съгласно първа алинея, буква в), Управителният съвет на ЕЦБ уведомява за това съответната НЦБ. 5. Когато са получили разрешение да изключат кредитни институции, които имат общо активи, равни на или под 100 милиона евро съгласно параграф 1, буква в), НЦБ извършват преглед на общите активи на кредитни институции поне веднъж на всеки три години и съответно вписват информацията в RIAD. Управителният съвет следва своевременно да бъде информиран за резултатите от този преглед. 6. Управителният съвет на ЕЦБ може да делегира на Изпълнителния съвет правомощието да предоставя или да оттегля разрешение съгласно параграф 2. Такова делегиране отчита дали тежестта на отчетността за съответната НЦБ би била непропорционално засегната. 7. Когато Изпълнителният съвет упражни делегираното му правомощие съгласно параграф 6, те информират своевременно Управителния съвет за всяко взето решение.

Член 16 Отчитана статистическа информация за индивидуални балансови позиции и лихвени проценти на ПФИ 1. НЦБ отчитат на ЕЦБ статистическа информация, събрана в съответствие с Регламент (ЕС) 2021/379 (ЕЦБ/2021/2), за следните индивидуални балансови позиции на кредитните институции, посочени в член 15, параграф 1: а) непогасените суми в края на месеца, посочени в таблици 1 и 2 от приложение IV към настоящите насоки; б) непогасените суми в края на тримесечието, посочени в таблици 1 и 2 от приложение IV към настоящите насоки; Когато събират на месечна база статистическата информация, посочена в първа алинея, буква б), НЦБ могат вместо това да отчитат на ЕЦБ непогасените суми в края на месеца за тези позиции. 2. В съответствие с приложение I към настоящите насоки НЦБ отчитат на ЕЦБ месечните „спомагателни редове“, посочени в таблици 1 и 2 в приложение IV към настоящите насоки, относно баланса на кредитните институции, посочени в член 15, параграф 1. Тези спомагателни редове се състоят от едното или двете от следните: а) корекции от преоценки и от прекласификации; б) прехвърляния на кредити. 3. НЦБ отчитат на ЕЦБ статистическа информация за следните индивидуални лихвени проценти на ПФИ, събрана в съответствие с Регламент (ЕС) № 1072/2013 (ЕЦБ/2013/34) от основните институции, посочени в член 15, параграф 4: а) месечните лихвени проценти по непогасени суми на деноминирани в евро депозити и кредити на домакинства и нефинансови предприятия, резиденти в еврозоната, посочени в таблица 3 в приложение IV към настоящите насоки; б) месечните обеми от нов бизнес на деноминирани в евро депозити и кредити на домакинства и нефинансови предприятия, резиденти в еврозоната, посочени в таблица 3 в приложение IV към настоящите насоки; в) месечните лихвени проценти по обеми от нов бизнес на деноминирани в евро депозити и кредити на домакинства и нефинансови предприятия, резиденти в еврозоната, посочени в таблица 3 в приложение IV към настоящите насоки. 4. Когато статистическата информация е отчетена за групи от кредитни институции, посочени в член 15, параграф 1, НЦБ прилагат следното: а) непогасените суми, отчетени от НЦБ съгласно параграф 1, се изчисляват като сбора от непогасените суми на отделните членове на групата; б) спомагателните редове, отчетени от НЦБ съгласно параграф 2, се изчисляват като сбора от спомагателните редове на отделните членове на групата; в) лихвените проценти, отчетени от НЦБ съгласно параграф 3, се изчисляват като среднопретеглени стойности, а обемът на групата се изчислява като сумата от индивидуалните обеми. Ако НЦБ събира информация за групата на база институция по институция, средноаритметичните стойности на лихвените проценти ще обхванат само институциите, които са включени в националната извадка на лихвените проценти на ПФИ и спрямо които не се прилага дерогация. Същият подход се прилага и спрямо обемите на групата. 5. НЦБ представят на ЕЦБ при поискване и на базата на полагане на максимални усилия обяснения за сливания и придобивания, други корпоративни преструктурирания и прехвърляния на кредити, които са настъпили през отчетния месец, които въздействат на статистическата информация за основни институции, отчетена съгласно настоящия член. 6. ЕЦБ може да използва и споделя с Евросистемата обясненията, представени съгласно параграф 5, за да подкрепи анализа на данни, като зачита приложимия режим на поверителност.

Член 17 Срокове 1. НЦБ отчитат на ЕЦБ статистическата информация, отчетена съгласно член 16, параграфи 1 и 2 за основни институции, посочени в член 15, параграф 4, до края на 15-ия работен ден, следващ отчетния период, за който се отнасят, и в съответствие с календара за отчетността, посочен в член 32. В противен случай НЦБ отчитат статистическата информация на ЕЦБ до края на 20-ия работен ден, следващ отчетния период, за който се отнасят, и в съответствие с календара за отчетността, посочен в член 32. 2. НЦБ отчитат на ЕЦБ статистическата информация, отчетена съгласно член 16, параграф 3, до края на 19-ия работен ден, следващ отчетния период, за който се отнасят, и в съответствие с календара за отчетността, посочен в член 32.

Член 18 Ревизии 1. Когато ревизират статистическа информация в съответствие с член 10, НЦБ също ревизират, ако е приложимо, статистическата информация за индивидуални балансови позиции, отчетена съгласно член 16, параграфи 1 и 2. 2. Ревизии на отчетената съгласно член 16, параграфи 1 и 2 статистическа информация, свързана с кредитни институции, които не са основни институции, се отчита от НЦБ на базата на полагане на максимални усилия. 3. Когато ревизират статистическа информация в съответствие с член 14, НЦБ също ревизират, ако е приложимо, статистическата информация за индивидуални лихвени проценти на ПФИ, отчетена съгласно член 16, параграф 3. 4. НЦБ представят на ЕЦБ при поискване обяснения за ревизии, предоставени съгласно настоящия член.

РАЗДЕЛ 5

МИНИМАЛНИ РЕЗЕРВИ НА КРЕДИТНИ ИНСТИТУЦИИ

Член 19 Отчитана статистическа информация за резервната база 1. НЦБ отчитат на ЕЦБ статистическата информация за непогасените суми в края на месеца, посочени в таблица 1 в част 1 от приложение V към настоящите насоки, относно агрегираната резервна база на кредитни институции, изчислена в съответствие с Регламент (ЕС) 2021/378 (ЕЦБ/2021/1). 2. Статистическата информация, отчетена съгласно параграф 1, се извлича от статистическата информация, посочена в Регламент (ЕС) 2021/379 (ЕЦБ/2021/2), събрана от НЦБ от кредитни институции, към които се прилагат минимални резерви съгласно Регламент (ЕС) 2021/378 (ЕЦБ/2021/1). За тези кредитни институции, които са институции от опашката, НЦБ използват при изчисляването на агрегираната резервна база в края на месеца последната статистическа информация в края на тримесечието, налична след публикуване от ЕЦБ на тримесечна статистическа информация, събрана съгласно член 4 от настоящите насоки. 3. НЦБ отчитат на ЕЦБ статистическата информация за агрегираната еднократна отстъпка, посочена в таблица 2 в част 1 от приложение V към настоящите насоки, която е приспадната от минималните резерви на кредитни институции в съответствие с член 6, параграф 2 от Регламент (ЕС) 2021/378 (ЕЦБ/2021/1). 4. НЦБ може по всяко време да ревизира статистическата информация, отчетена съгласно настоящия член. Когато НЦБ отчитат ревизии съгласно настоящия член след започване на периода на поддържане, ЕЦБ може да избере да не обработва тези ревизии. Когато уведомяваща страна ревизира резервната си база в съответствие с член 7, параграф 5 от Регламент (ЕС) 2021/378 (ЕЦБ/2021/1), НЦБ ревизират съответно статистическата информация, отчетена съгласно настоящия член.

Член 20 Отчитана статистическа информация за статистика на макросъотношението НЦБ отчитат на ЕЦБ статистическата информация за непогасени суми в края на месеца относно макросъотношението, както е посочено в таблицата в част 2 от приложение V към настоящите насоки. Статистическата информация, отчетена съгласно първата алинея, се извлича от НЦБ от наличната месечна статистическа информация, събрана от кредитни институции съгласно Регламент (ЕС) 2021/379 (ЕЦБ/2021/2). Когато отчитаната статистическа информация не е приложима за държава членка, съответната НЦБ отчита статистическата информация като нула.

Член 21 Срокове НЦБ отчитат пред ЕЦБ съответната месечна статистическа информация, посочена в членове 19 и 20, до края на последния работен ден, предшестващ началото на съответния период на поддържане, и в съответствие с календара за отчетност, посочен в член 32.

РАЗДЕЛ 6

ПОЩЕНСКИ ДЖИРО ИНСТИТУЦИИ И ЦЕНТРАЛНО ДЪРЖАВНО УПРАВЛЕНИЕ

Член 22 Отчитана статистическа информация за пощенски джиро институции и Централно държавно управление 1. НЦБ отчитат на ЕЦБ статистическата информация за непогасените суми в края на месеца, посочена в таблица 1 в приложение VI към настоящите насоки, обхващаща следното: а) отчитане от пощенски джиро институции съгласно член 3 от Регламент (ЕС) № 1074/2013 (ЕЦБ/2013/39); б) парични задължения на Централно държавно управление и притежавани от Централно държавно управление парични средства в брой и ценни книжа, емитирани от ПФИ от еврозоната. 2. НЦБ не са задължени да отчитат статистическа информация съгласно настоящия член, когато статистическата информация, посочена в параграф 1, буква а), не съществува и активите и пасивите, посочени в параграф 1, буква б), не съществуват или са незначителни. 3. НЦБ отчитат на ЕЦБ корекции от прекласификации по отношение на всяка позиция за непогасена сума, отчетена съгласно параграф 1, както е посочено в таблица 1 в приложение VI към настоящите насоки. 4. НЦБ отчитат на ЕЦБ корекции от преоценки, когато са значителни, както е посочено в таблица 1 в приложение VI към настоящите насоки. 5. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Статистическа информация за корекции от прекласификации и от преоценки се отчита в съответствие с приложение I към настоящите насоки.

Член 23 Срокове НЦБ отчитат на ЕЦБ статистическата информация, посочена в настоящия раздел, до края на 15-ия работен ден след края на месеца, за който се отнася информацията, в съответствие с член 5 от Регламент (ЕС) № 1074/2013 (ЕЦБ/2013/39) и календара за отчетност, посочен в член 32 от настоящите насоки.

Член 24 Ревизии 1. НЦБ могат да ревизират статистическата информация, отчетена съгласно настоящия раздел, както следва: а) ревизии на последната и предходната месечна статистическа информация могат да бъдат предоставени на ЕЦБ по всяко време; б) ревизии на месечна статистическа информация, различна от последната и предходната месечна статистическа информация, могат да бъдат предоставени извън месечния период за изготвяне. След като уведомят ЕЦБ, НЦБ могат да ревизират статистическата информация, посочена в буква б), по време на месечния период за изготвяне, когато това значително подобрява качеството на информацията. ЕЦБ може да обработва тези ревизии след месечния период за изготвяне. ЕЦБ информира съответната НЦБ, когато обработването на тези ревизии е отложено до края на месечния период за изготвяне. 2. НЦБ представят на ЕЦБ при поискване обяснения за ревизии, отчетени съгласно параграф 1, както следва: а) НЦБ представят обяснения за ревизии от най-малко 5 милиарда евро (в абсолютна стойност) едновременно с ревизиите и във всеки случай преди края на изготвянето от ЕЦБ на данните за този период за изготвяне; б) когато НЦБ предоставят ревизии по време на месечния период за изготвяне в съответствие с параграф 1, втора алинея, обясненията се представят в момента на отчитане. Обяснения, представени съгласно първа алинея, посочват дали ревизиите, които засягат отчитаните редове, са окончателни или могат да подлежат на допълнителна ревизия.

РАЗДЕЛ 7

СТРУКТУРНИ ФИНАНСОВИ ИНДИКАТОРИ НА КРЕДИТНИ ИНСТИТУЦИИ

Член 25 Отчитана статистическа информация за структурни финансови индикатори на кредитни институции 1. НЦБ отчитат на ЕЦБ структурни финансови индикатори на кредитни институции, които са ПФИ, както е посочено в приложение VII към настоящите насоки. Структурните финансови индикатори се отчитат на агрегирана база и се проверяват в съответствие с член 30. Чрез дерогация от първа алинея НЦБ могат да предоставят статистическата информация, посочена в тази алинея, чрез алтернативни източници на данни. ЕЦБ може да използва тази информация за извличане на структурни финансови индикатори на кредитни институции при наличие на споразумение между ЕЦБ и НЦБ. 2. Когато статистическата информация, отчетена съгласно параграф 1, не включва цялата съвкупност от отчетни единици, НЦБ извършват оценка на генералната съвкупност на база на извадка на статистическата информация, за да представлява цялата съвкупност от отчетни единици. НЦБ представят обяснения на ЕЦБ за целите на първа алинея. 3. НЦБ могат да ревизират информацията, отчетена съгласно настоящия член, по време на периода за изготвяне и представят обяснения за тези ревизии при поискване от ЕЦБ.

Член 26 Срокове НЦБ отчитат на ЕЦБ годишната статистическа информация за структурните финансови индикатори, посочена в член 25, до края на март всяка година и в съответствие с календара за отчетност, посочен в член 32, за предходната година, освен индикатора „Брой на служителите на кредитни институции“, който се предоставя до края на май всяка година и в съответствие с календара за отчетност, посочен в член 32, за предходната година.

РАЗДЕЛ 8

КРЕДИТНИ ИНСТИТУЦИИ, КОИТО СА НПФИ

Член 27 Отчитана статистическа информация за балансови позиции на кредитни институции, които са НПФИ 1. НЦБ отчитат на ЕЦБ следните балансови позиции на кредитни институции, които са НПФИ: а) непогасените суми в края на месеца, посочени в таблица 1 в част 2 от приложение I към Регламент (ЕС) 2021/379 (ЕЦБ/2021/2), с изключение на следното: i) задължения по депозити, отчетени само от кредитни институции, спрямо които се прилагат изискванията за задължителни резерви; ii) позиции на условно обединение на парични средства; iii) емитирани акции/дялови единици във ФПП; iv) позиции, за които НЦБ са предоставили дерогации от изискванията за статистическа отчетност съгласно член 9, параграф 5, буква б) от Регламент (ЕС) 2021/379 (ЕЦБ/2021/2); б) непогасените суми в края на тримесечието, посочени в таблици 2, 3 и 4 в част 3 от приложение I към Регламент (ЕС) 2021/379 (ЕЦБ/2021/2), с изключение на позиции, за които НЦБ са предоставили дерогации от изискванията за статистическа отчетност съгласно член 9, параграф 5, буква б) от Регламент (ЕС) 2021/379 (ЕЦБ/2021/2). 2. НЦБ отчитат на ЕЦБ следната статистическа информация за корекции от преоценки на кредитни институции, които са НПФИ: а) месечните корекции от преоценки, посочени в таблица 1А в част 4 от приложение I към Регламент (ЕС) 2021/379 (ЕЦБ/2021/2), с изключение на следното: i) позиции на условно обединение на парични средства; ii) емитирани акции/дялови единици във ФПП; iii) позиции, за които НЦБ са предоставили дерогации от изискванията за статистическа отчетност съгласно член 9, параграф 5, буква б) от Регламент (ЕС) 2021/379 (ЕЦБ/2021/2); б) тримесечните корекции от преоценки, посочени в таблица 2А в част 4 от приложение I към Регламент (ЕС) 2021/379 (ЕЦБ/2021/2), с изключение на позиции, за които НЦБ са предоставили дерогации от изискванията за статистическа отчетност съгласно член 9, параграф 5, буква б) от Регламент (ЕС) 2021/379 (ЕЦБ/2021/2). 3. НЦБ отчитат на ЕЦБ следната статистическа информация за корекции от прекласификации на кредитни институции, които са НПФИ: а) месечните корекции от прекласификации по отношение на всяка позиция за непогасена сума, отчетена съгласно параграф 1, буква а); б) тримесечните корекции от прекласификации по отношение на всяка позиция за непогасена сума, посочена в таблица 2 в част 3 от приложение I към Регламент (ЕС) 2021/379 (ЕЦБ/2021/2), с изключение на позиции, за които НЦБ са предоставили дерогации от изискванията за статистическа отчетност съгласно член 9, параграф 5, буква б) от Регламент (ЕС) 2021/379 (ЕЦБ/2021/2). 4. НЦБ не са задължени да отчитат статистическа информация съгласно настоящия член в следните случаи: а) няма резидентни кредитни институции, които са НПФИ; или б) съответната НЦБ е предоставила дерогации от изискването за отчитане на статистическа информация съгласно член 5, параграф 2 от Регламент (ЕС) 2021/379 (ЕЦБ/2021/2) на всички резидентни кредитни институции, които са НПФИ, в съответствие с член 9, параграф 5, буква а) от този регламент. 5. Статистическата информация, отчитана съгласно настоящия член, следва да бъде на агрегирана база и проверена в съответствие с член 30. Статистическа информация за корекции от прекласификации и от преоценки се отчита в съответствие с приложение I към настоящите насоки.

Член 28 Срокове 1. НЦБ отчитат на ЕЦБ месечната статистическа информация, посочена в настоящия раздел, до края на 15-ия работен ден, следващ края на месеца, за който се отнася информацията, в съответствие с член 7, параграф 2 от Регламент (ЕС) 2021/379 (ЕЦБ/2021/2) и календара за отчетността, посочен в член 32 от настоящите насоки. 2. НЦБ отчитат на ЕЦБ тримесечната статистическа информация, посочена в настоящия раздел, до края на 28-ия работен ден, следващ края на тримесечието, за което се отнася информацията, в съответствие с член 7, параграф 3 от Регламент (ЕС) 2021/379 (ЕЦБ/2021/2) и календара за отчетността, посочен в член 32 от настоящите насоки.

Член 29 Ревизии 1. НЦБ могат да ревизират по всяко време статистическата информация, отчитана съгласно настоящия раздел. 2. НЦБ представят на ЕЦБ при поискване обяснения за ревизии, предоставени съгласно параграф 1. Обяснения, представени съгласно първа алинея, посочват дали ревизиите, които засягат отчитаните редове, са окончателни или могат да подлежат на допълнителна ревизия.

РАЗДЕЛ 9

ПРОВЕРКА, ОТЧИТАНЕ И ПРЕДАВАНЕ НА ДАННИ ЗА МИНАЛИ ПЕРИОДИ

Член 30 Проверка и обяснения 1. Без да се засягат Регламент (ЕО) № 2533/98, Регламент (ЕС) 2021/379 (ЕЦБ/2021/2), Регламент (ЕС) № 1072/2013 (ЕЦБ/2013/34) и Регламент (ЕС) № 1074/2013 (ЕЦБ/2013/39) НЦБ извършват наблюдение и осигуряват качеството и надеждността на статистическата информация, която е предоставена на ЕЦБ съгласно настоящите насоки. 2. Преди да отчетат статистическата информация на ЕЦБ съгласно настоящите насоки, НЦБ проверяват дали информацията изпълнява линейните ограничения, предоставени и поддържани от ЕЦБ, включително, когато е приложимо, линейни ограничения, свързани със съответствие между отчетните периоди. НЦБ представят на ЕЦБ при поискване обяснения за несъответствия, установени съгласно тази проверка. 3. НЦБ проверяват следното по отношение на посочени в параграф 2 линейни ограничения, свързани със съответствие между отчетните периоди: а) тримесечната статистическа информация е в съответствие с кореспондиращата месечна статистическа информация, отчетена съгласно членове 3 и 4; б) тримесечната статистическа информация е в съответствие с кореспондиращата месечна статистическа информация, отчетена съгласно член 27; в) статистическата информация за балансовите позиции на ФПП, отчетена съгласно член 5, е в съответствие с кореспондиращата информация в края на тримесечието за балансовите позиции на други ПФИ, отчетена съгласно член 4. Когато статистическата информация, посочена в буква а), не съответства между всички отчетни периоди, НЦБ предоставят чрез оценка на базата на полагане на максимални усилия ревизии на статистическа информация, която съответства между отчетните периоди. 4. Като използват изготвените за целта сравнителни таблици, посочени в член 3, параграф 4, НЦБ наблюдават съответствието между непогасените суми в края на месеца, отчетени съгласно член 3, параграф 1, буква а), и една от следните непогасени суми, отчетени съгласно Насоки (ЕС) 2016/2249 (ЕЦБ/2016/34): а) дневния финансов отчет на Евросистемата, съставен за последния работен ден на месеца; б) последния дезагрегиран седмичен финансов отчет за съответния месец. НЦБ предоставят на ЕЦБ при поискване резултати от наблюдението за съответствие, посочено в първа алинея, и обяснения за несъответствията между непогасените суми. 5. Когато отчитат броя на клоновете и дъщерните дружества на нерезидентни кредитни институции, както е посочено в приложение VII съгласно член 25, НЦБ гарантират, че тази статистическа информация от 1999 г. нататък съответства на информацията, записана в списъка на ПФИ за статистически цели, установен съгласно член 4 от Регламент (ЕС) 2021/379 (ЕЦБ/2021/2). 6. НЦБ представят на ЕЦБ при поискване обяснения за промените в статистическата информация, отчетена съгласно настоящите насоки, включително прекъсвания в отчетената статистическа информация спрямо предходния референтен период. 7. Когато оценяват статистическата информация, отчитана съгласно настоящите насоки, НЦБ представят обяснения на ЕЦБ при поискване.

Член 31 Изисквания за отчитане на данни за минали периоди в случай на приемане на еврото 1. Когато държава членка извън еврозоната приема еврото след влизането в сила на настоящите насоки, НЦБ на тази държава членка отчита на ЕЦБ следното: а) статистическа информация за статистика на балансовите позиции на ПФИ, включително статистика на балансите на ФПП за всички отчетни референтни периоди от присъединяването на тази държава членка към Съюза и във всеки случай поне за три години преди държавата членка да приеме еврото; б) статистическа информация за статистика на балансовите позиции на ПФИ за трите години преди присъединяването на държавата членка към Съюза, освен ако е уговорено друго с ЕЦБ. 2. НЦБ на държави членки, които приемат еврото, съставят статистическата информация, посочена в параграф 1, както ако държавата членка е била част от еврозоната през всички отчетни референтни периоди. За тази цел НЦБ могат да използват статистическа информация, отчетена на ЕЦБ преди приемането на еврото от държавата членка в съответствие с отчетните схеми, адаптирани от ЕЦБ за държави членки извън еврозоната. НЦБ отчитат статистическа информация в съответствие с изискванията, приложими към държави членки от еврозоната през съответните отчетни референтни периоди, освен ако ЕЦБ и съответната НЦБ се договорят да изключат определена статистическа информация. 3. НЦБ на държави членки от еврозоната отчитат на ЕЦБ позиции при резиденти от държави членки извън еврозоната, които приемат еврото след влизането в сила на настоящите насоки, по отношение на статистика на балансовите позиции на ПФИ, обхващаща трите години преди приемането, освен ако е договорено друго с ЕЦБ. НЦБ отчитат само месечни непогасени суми на тези позиции, които са били отчетени в съответствие с Регламент (ЕС) 2021/379 (ЕЦБ/2021/2) и които надхвърлят 50 милиона евро. НЦБ могат също така да отчитат на доброволен принцип месечни непогасени суми по такива позиции, които са под 50 милиона евро.

Член 32 Календар за отчетност До края на септември всяка година ЕЦБ съобщава на НЦБ точните дати за предаване под формата на календар за отчетност. НЦБ отчитат статистическата информация съгласно настоящите насоки в съответствие с този календар за отчетност.

Член 33 Предаване 1. НЦБ предават по електронен път статистическата информация, отчитана съгласно настоящите насоки, като използват средствата, посочени от ЕЦБ. Форматът на статистическите съобщения, разработен за този електронен обмен на статистическа информация, е форматът, съгласуван с ЕСЦБ. 2. Когато параграф 1 не се прилага, НЦБ могат да използват други средства за предаване на статистическа информация с предварителното съгласие на ЕЦБ.

РАЗДЕЛ 10

ОПРОСТЕНА ПРОЦЕДУРА ЗА ИЗМЕНЕНИЯ И ПУБЛИКУВАНЕ

Член 34 Опростена процедура за изменения Като взема предвид становищата на Комитета по статистика, Изпълнителният съвет на ЕЦБ извършва необходимите технически изменения на приложенията, при условие че тези изменения не променят основната концептуална рамка и не засягат тежестта на отчетността за отчетните единици в държавите членки. Изпълнителният съвет уведомява своевременно Управителния съвет за всяко такова изменение.

Член 35 Публикуване НЦБ не публикуват националните дялове в месечните парични агрегати на еврозоната и техните кореспондиращи позиции, докато ЕЦБ не публикува тези агрегати. Когато НЦБ публикуват такава информация, тя следва да бъде същата като информацията, която е предоставена в последните публикувани агрегати на еврозоната. Когато НЦБ възпроизвеждат агрегатите на еврозоната, публикувани от ЕЦБ, те трябва да ги възпроизвеждат достоверно.

РАЗДЕЛ 11

ПЪРВО ОТЧИТАНЕ И ПРЕХОДНИ РАЗПОРЕДБИ

Член 36 Първо отчитане 1. Първото отчитане на месечна статистическа информация, отчитана съгласно настоящите насоки, започва със статистическа информация за януари 2022 г. 2. Първото отчитане на тримесечна статистическа информация, отчитана съгласно настоящите насоки, започва със статистическа информация за първото тримесечие на 2022 г. Тримесечната статистическа информация, отчитана за четвъртото тримесечие на 2021 г., се отчита в съответствие с части 1, 4, 7, 19 и 20 от приложение II към Насоки ЕЦБ/2014/15 относно паричната и финансовата статистика. 3. Първото отчитане на годишна статистическа информация, отчитана съгласно настоящите насоки, започва със статистическа информация за 2021 г.

Член 37 Преходни разпоредби 1. За периода от 15 април 2021 г. до 1 февруари 2022 г., когато отчитат информация за индивидуални балансови позиции в съответствие с член 17а от Насоки ЕЦБ/2014/15 относно паричната и финансовата статистика, НЦБ идентифицират кредитните институции, за които такава информация се отчита в съответствие с член 15 от настоящите насоки. НЦБ отчитат тази информация на ЕЦБ в рамките на изискванията за сроковете, предвидени в член 17 от настоящите насоки, за периода от 15 април 2021 г. до 1 февруари 2022 г. 2. За периода от 15 април 2021 г. до 1 февруари 2022 г., когато отчитат информация за индивидуални балансови позиции в съответствие с член 17а от Насоки ЕЦБ/2014/15 относно паричната и финансовата статистика, НЦБ отчитат тази информация за основните институции, посочени в член 15, параграф 4 от настоящите насоки. НЦБ отчитат тази информация на ЕЦБ в рамките на изискванията за сроковете, предвидени в член 17 от настоящите насоки, за периода от 15 април 2021 г. до 1 февруари 2022 г. 3. В съответствие с раздел 8 от настоящите насоки за периода от 26 юни 2021 г. до 1 февруари 2022 г. НЦБ отчитат статистическата информация, събрана от кредитни институции, които са НПФИ, съгласно член 17, параграф 2 от Регламент (ЕС) 2021/379 (ЕЦБ/2021/2). НЦБ отчитат тази информация на ЕЦБ най-късно до 29 април 2022 г.

РАЗДЕЛ 12

ЗАКЛЮЧИТЕЛНИ РАЗПОРЕДБИ

Член 38 Действие 1. Настоящите насоки пораждат действие на датата, на която националните централни банки на държавите членки, чиято парична единица е еврото, бъдат уведомени за тях. 2. Националните централни банки на държавите членки, чиято парична единица е еврото, и ЕЦБ са длъжни да спазват настоящите насоки от 1 февруари 2022 г.

Член 39 Адресати Адресати на настоящите насоки са всички централни банки от Евросистемата.

Съставено във Франкфурт на Майн на 26 март 2021 година. За Управителния съвет на ЕЦБ Председател на ЕЦБ Christine LAGARDE

(1) Регламент (ЕС) 2021/379 на Европейската централна банка от 22 януари 2021 г. относно балансовите позиции на кредитните институции и на сектор „Парично-финансови институции“ (ЕЦБ/2021/2) (ОВ L 73, 3.3.2021 г., стр. 16).

(2) Регламент (ЕС) № 1072/2013 на Европейската централна банка от 24 септември 2013 г. относно статистиката на лихвените проценти, прилагани от парично-финансовите институции (ЕЦБ/2013/34) (ОВ L 297, 7.11.2013 г., стр. 51).

(3) Регламент (ЕС) № 1074/2013 на Европейската централна банка от 18 октомври 2013 г. относно изискванията за статистическа отчетност за пощенски джиро институции, които приемат депозити от непарични финансови институции — резиденти на еврозоната (ЕЦБ/2013/39) (ОВ L 297, 7.11.2013 г., стр. 94).

(4) Регламент (EО) № 2533/98 на Съвета от 23 ноември 1998 г. относно събирането на статистическа информация от Европейската централна банка (OВ L 318, 27.11.1998 г., стр. 8).

(5) Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).

(6) Регламент (ЕС) 2016/867 на Европейската централна банка от 18 май 2016 г. относно събирането на подробни данни за кредитите и кредитния риск (ЕЦБ/2016/13) (ОВ L 144, 1.6.2016 г., стр. 44).

(7) Вж. решения, приети от Управителния съвет на ЕЦБ на 26 юни 2020 г., достъпни на уебсайта на ЕЦБ www.ecb.europa.eu.

(8) Насоки (ЕС) 2018/876 на Европейската централна банка от 1 юни 2018 г. относно регистъра на данни за институциите и филиалите (ЕЦБ/2018/16) (OВ L 154, 18.6.2018 г., стр. 3).

(9) Регламент (ЕС) 2021/378 на Европейската централна банка от 22 януари 2021 г. относно прилагането на изисквания за минимални резерви (ЕЦБ/2021/1) (ОВ L 73, 3.3.2021 г., стр. 1).

(10) Регламент (ЕС) 2019/2033 на Европейския парламент и на Съвета от 27 ноември 2019 г. относно пруденциалните изисквания за инвестиционните посредници и за изменение на регламенти (ЕС) № 1093/201 0, (ЕС) № 575/2013, (ЕС) № 600/2014 и (ЕС) № 806/2014 (ОВ L 314, 5.12.2019 г., стр. 1).

(11) Насоки ЕЦБ/2014/15 на Европейската централна банка от 4 април 2014 г. относно паричната и финансовата статистика (ОВ L 340, 26.11.2014 г., стр. 1).

(12) Регламент (ЕС) № 1072/2013 на Европейската централна банка от 24 септември 2013 г. относно статистиката на лихвените проценти, прилагани от парично-финансовите институции (ЕЦБ/2013/34) (ОВ L 297, 7.11.2013 г., стр. 51).

(13) Регламент (ЕС) № 1074/2013 на Европейската централна банка от 18 октомври 2013 г. относно изискванията за статистическа отчетност за пощенски джиро институции, които приемат депозити от непарични финансови институции — резиденти на еврозоната (ЕЦБ/2013/39) (ОВ L 297, 7.11.2013 г., стр. 94).

(14) Регламент (EО) № 2533/98 на Съвета от 23 ноември 1998 г. относно събирането на статистическа информация от Европейската централна банка (OВ L 318, 27.11.1998 г., стр. 8).

(15) Вж. „Сравнителни таблици между позициите на счетоводния баланс на НЦБ и ЕЦБ и позициите, които подлежат на отчитане за статистически цели“ (‘Bridging tables between the accounting balance sheet items of the NCBs and the ECB and the items to be reported for statistical purposes’), публикувани на уебсайта на ЕЦБ www.ecb.europa.eu.

(16) Насоки (ЕС) 2016/2249 на Европейската централна банка от 3 ноември 2016 г. относно правната рамка за счетоводна и финансова отчетност в Европейската система на централните банки (ЕЦБ/2016/34) (ОВ L 347, 20.12.2016 г., стр. 37).

(17) Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (OB L 174, 26.6.2013 г., стр. 1).

(18) Както е установено в приложение I към Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области (ОВ L 393, 30.12.2006 г., стр. 1).

(19) Насоки (ЕС) 2018/876 на Европейската централна банка от 1 юни 2018 г. относно регистъра на данни за институциите и филиалите (ЕЦБ/2018/16) (OВ L 154, 18.6.2018 г., стр. 3).